Twavay 23
Pòl Palé Douvan Konsèy Sé Jwif-la
1Pòl gadé sé manm konsèy sé Jwif-la an mitan zyé épi i di yo, "Fwè mwen, mwen toujou té ka fè sa mwen té kwè ki bon douvan Bondyé épi pou jis jòdi-a konsyans mwen pa janmen bat mwen." 2Lè i di sa, Annannayas, pli ho chèf pwèt-la, konmandé sé nonm-lan ki té doubout bò Pòl-la pou fwapé'y anlè bouch li. 3Mé Pòl di'y, "Bondyé kay fwapé'w tou! Ou menm kon an vyé masonn lèd yo pentiwé an blan! Ou asid la pou jijé mwen akòdans lwa-a Bondyé té bay Moziz-la, mé ou menm ka kasé lwa-a lè ou konmandé yo pou konyen mwen."
4Sé nonm-lan ki té doubout tou pwé Pòl-la di'y, "Ou ka ensilté pwèt Bondyé-a?"
5Pòl di, "Fwè mwen, mwen pa sav sa sété pli ho chèf pwèt-la, paski lévanjil-la di, 'Ou pa ni pou ensilté an nonm ki ka kondwi sé moun ou-an.' "
6Lè Pòl gadé épi i wè adan sé moun-an ki té adan konsèy-la sété Sadisyen épi adan sété Fawizyen, i palé byen fò douvan yo, i di, "Fwè mwen, sé on Fawizyen mwen yé, ich an Fawizyen, épi wézon-an yo mennen mwen lodyans apwézan-an sé paski mwen ka èspéyé èk konfyans ki sé moun-an ki mò-a kay wésisité!" 7Menm lè-a i di sa-a, sé Fawizyen-an épi Sadisyen-an koumansé babyé épi la té ni halé kasé anpami yo tout. 8(Sa fèt paski sé Sadisyen-an di moun pa ka wésisité, épi la pa ni ni nanj ni lèspwi, mé sé Fawizyen-an kwè an toulé twa.)
9An gwo roro lévé anpami sé Jwif-la, épi déotwa Fawizyen ki sété titja lwa sé Jwif-la doubout épi yo koumansé on chikann ki té byen cho. Yo di, "Nou pa jwenn pyès fòt èk nonm sala! Pitèt on nanj ében on lèspwi dwé palé ba li vwé!"
10Chikann-an té ka vini tèlman cho, konmandè-a té pè yo té kay déchiwé Pòl an miyèt. Kon sa i konmandé sé sòlda'y-la pou désann ay tiwé Pòl anpami yo épi mennen'y mouté an kay sé sòlda-a.
11An li òswè Senyè-a doubout bò Pòl épi i di'y, "Ou pa bizwen pè! Ou ja sèvi mwen témwen an Jérouzalèm épi ou kay ni pou sèvi mwen témwen an vil Ronm tou."
Sé Jwif-la Fè Konplo Pou Tjwé Pòl
12An li denmen bonmaten, déotwa Jwif jwenn ansanm pou yo fè on konplo, épi yo fè an pwonmèt douvan Bondyé èk yo di yo pa kay manjé ni bwè anyen jis tan yo tjwé Pòl. 13La té ni plis pasé kawant (40) Jwif ki té an konplo sala. 14Yo alé koté sé chèf pwèt-la épi sé ofisyé Jwif-la épi yo di yo, "Nou ja fè an sèman ki sèwyé an chay ki nou pa kay manjé anyen tout tan nou pa tjwé Pòl. 15Kon sa apwézan nou vlé ou épi sé manm konsèy-la voyé an konmisyon bay konmandè sé sòlda-a épi mandé'y pou voyé Pòl douvan konsèy-la konmkwéki zòt vlé jwenn pli bon enfòmasyon asou'y. Mé nou kay pawé pou nou sa tjwé'y avan i wivé isi-a."
16Mé on gason sésé Pòl vin konnèt sa épi i mouté an kay sé sòlda-a ay di Pòl.
17Pòl kwiyé an ofisyé épi i di'y, "Mennen tibway sala bay konmandè-a. I ni an bagay pou di'y."
18Épi ofisyé-a pwan tibway-la, i mennen'y bay konmandè-a épi i di'y, "Pwizonnyé-a yo ka kwiyé Pòl-la kwiyé mwen épi i di mwen mennen tibway sala ba'w paski i ni on bagay pou di'w."
19Konmandè-a tjenbé lanmen gason-an épi i mennen'y asou koté épi i di'y, "Ki sa ou ni pou di mwen-an?"
20Tibway-la di konmandè-a, "Sé Jwif-la ja dakò pou mandé'w pou mennen Pòl douvan konsèy sé Jwif-la denmen, konmkwéki yo vlé jwenn pli bon enfòmasyon asou'y. 21Mé pa kouté yo, paski la ni plis pasé kawant (40) nonm ki séwé asou chimen-an ka èspéyé pou yo tjwé'y. Yo ja sèwmanté yo pa kay ni manjé ni bwè tout tan yo pa tjwé Pòl. Yo pawé pou fè'y épi apwézan yo ka èspéyé disizyon'w."
22Konmandè-a di'y, "Pa di pyèsonn sa ou ja di mwen-an," épi i voyé tibway-la alé.
Yo Voyé Pòl Bay Gouvènè Filiks
23Lè sala konmandè-a kwiyé dé an sé ofisyé'y-la épi i di yo, "Pawé dé san (200) sòlda, ansanm épi swasant dis (70) nonm asou chouval épi dé san nonm ki amé épi pitjèt fè. Épi di yo pou pwépawé kò yo pou alé Sizariya a névè òswè-a. 24Épi bay Pòl déotwa chouval tou épi mennen'y pou'y sa wivé byen douvan Gouvènè Filiks."
25Konmandè-a ékwi an lèt bay gouvènè-a èk i di:
26Mwen Klòdiyòs Lisiyas ka voyé bonjou pou Èksélans Gouvènè Filiks:
27Sé Jwif-la mété lanmen anlè nonm sala épi yo té ka tjwé'y, mé lè mwen vin konnèt sété jan Ronm i yé, mwen épi sé sòlda mwen-an alé chapé'y. 28Mwen té vlé sav pouki yo ka akizé'y, kon sa mwen mennen'y douvan konsèy yo-a. 29Mwen vin konnèt i pa fè anyen pou'y té méwité lajòl ni pou yo tjwé'y. Sa yo té ni kont li-a sété an bagay ki té ni pou fè épi lwa yo menm. 30Épi lè mwen vin sav déotwa Jwif té fè konplo pou tjwé'y, mwen voyé'y ba'w menm lè-a, épi mwen ja di sé moun-an ki ka akizé'y-la pou vini douvan'w pou fè plent yo.
31Sé sòlda-a fè sa yo té konmandé yo pou fè. Jou òswè sala yo pwan Pòl épi yo mennen'y jis an vil Antipatròs. 32An li denmen, sé sòlda-a ki té a pyé-a viwé an kay sé sòlda-a épi yo kité sé sòlda-a ki té asou chouval-la mennen'y alé. 33Lè yo wivé an vil Sizariya, yo bay gouvènè-a lèt-la épi yo ladjé Pòl an lanmen'y. 34Gouvènè-a li lèt-la épi i mandé Pòl ki péyi i sòti. Pòl di i sòti Silisiya. Lè Pòl di'y sa, 35i di Pòl, "Mwen kay tann ou lè sé moun-an ki akizé'w-la wivé." Épi i konmandé sé sòlda'y-la pou yo mennen Pòl an gwo kay-la Hèròd té fè-a, épi i konmandé yo pou véyé'y.